વાત નીકળી હતી કે હોળીનો ઉત્સવ શું શીખવે છે….. મને થાય છે કે આપણા ઉત્સવો કેટલા સાયન્સ ઓથેન્ટીકેટેડ છે, ગીરના વનમાંથી લીધેલા કેસૂડાના ફૂલ હજીય મારા ઘરમાં છે અને તેનો રંગ અમે આ વખતે જાતે બનાવ્યો છે, ભલે બધાને ફક્ત ચાંદલો જ થાય, પણ એની મજા અલગ જ હશે. કેરોસીનની ગંધ વાળા ગુલાલ કે ઓઈલ પેઈન્ટથી ખેલાતી ધૂળેટી અને કેસૂડાના ફૂલોની ધૂળેટી ….. કેમ સરખામણી થાય? પણ આ ઉજવણીનો ઉત્સવ ફક્ત રંગો સાથેની રમત પૂરતો સીમીત ન હોઈ શકે. તાજા પરણેલા યુગલો માટે કે/અને પ્રેમીઓ માટે આ એકબીજાની નજીક આવવાનો ઉત્સવ છે, બધા ભેદ ભૂલીને એક બીજામાં ખોવાઈ જવાનો ઉત્સવ છે. રંગાયેલા ચહેરામાં તમે ધારો તેને શોધી શકો, અને ધારો તેને ભૂલી શકો, જાણે કે એક મહોરું છે જે તમને આઝાદી આપે છે અમુક સમય પૂરતું પણ તમારા અસ્તિત્વને હટાવીને મૌજ કરવાની, પોતાની જાતને ભૂલીને, સ્વ માંથી પર માં જવાની, કોઈક બીજું બનીને જીવવાની…..